Пенчо Славейков
Екстаз

chitanka.info

На път ме лятна нощ в полето равно свари.

И тъмен бе и тих високий небосвод.

Из глъбини една през друга да превари,

звездите почнаха таинствений си ход.

И ази гледах ги, пред моя смаян взор

как те се сбираха в един и дивен хор.

И там пристанаха те горе в небосвода,

подобно лодки на затихнал морски бряг —

на вечността зад тях тъмнеяща, пред входа,

и кротка светлина огрея нощний мрак.

Невидима ръка докосна моя слух,

и ази техния тържествен химън чух.

И тоя химън ми душата разведрена,

далеч от помисли на земна суета,

зе и понесе я през тъмната вселена —

там, де откриваше прегръдки вечността.

И сетих бога аз над моето чело

безшумно как повя с невидимо крило.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.